Kyk: Stilte voor Ford se storm …(Foto: Dhirosha Govender) Maroela Media het al baie inligting gedeel oor Ford se Ranger, Raptor en Everest wat eersdaags hier in Suid-Afrika bekendgestel gaan word en ons het hom ook nou vir die eerste keer in lewende lywe gesien. Ons weet nou al ŉ paar dinge: Die nuwe Ford Ranger en Volkswagen Amarok sal hier in Silverton, Pretoria, gebou word. Die twee voertuie se dryfstelsels sal eenders wees, maar visueel uniek. Ons weet dat daar ŉ nuwe 3.0-V6-turbodiesel met 184 kW en 650 Nm is. Ons weet ook dat die nuwe Ford Ranger Raptor ŉ V6-turbopetrol is – met ŉ verstommende kragverhoging. Hy sal 292 kW en 583 Nm uitskop. Indrukwekkend. Die Ford Everest (Foto: Dhirosha Govender) Ons weet ook nou in watse volgorde die voertuie bekendgestel sal word. Dit is binnekort die Everest se beurt, daarna die Raptor – en laastens die Ranger. Ek het nou vir die eerste keer by Nampo die Everest en Ranger in die staalweergawe gesien. Twee dinge is opvallend. Eerstens, die Everest en Ranger was tussen hul mededingers die voertuie met die beter gehalte wat binneruim betref, met ŉ hoër spesifikasievlak as hul direkte kompetisie. Die Ford Ranger (Foto: Brendon Staniforth) Dinge soos aktiewe botsingwaarskuwing en noodremhulp op Wildtrak-modelle, asook aktiewe klanksmoring. Die meeste ander bakkies het dit nie. As mens daarmee in gedagte na die nuwe voertuie kyk, is die nuwe Everest én Ranger ŉ enorme tree vooruit. Die sitplekke in die luuksste V6-diesel-Everest lyk asof dit uit BMW, Mercedes of Audi se duurstes kom. Die enorme raakskerm met Ford se Sync4-inligtingstelsel lyk ook asof dit puik werk. Tweedens, aan die Ranger-kant is daar oulike nuwe foefies soos ŉ trapgaatjie om mens te help om in die bak agter te klim. Die Ford Everest (Foto: Brendon Staniforth) Die klap agter op die bak het ŉ ingeboude maatband en twee gaatjies waar mens klampe kan vastrek. Slim. Ja, nie elke Ranger gaan dit nodig hê nie, maar talle vlooteienaars sal in hul noppies wees met sulke funksionaliteit. Die nuwe gesig, in staal, is werklik pragtig. Die agterkant van die Everest is vir my ŉ enorme verbetering op die ou ontwerp en die V6-diesel ronk vir mens soos hy by Nampo voor al die toeskouers staan en luier. Ek was bitter bekommerd oor Ford ná die mikroskyfiekrisis sy oorgangstydperk se planne in die wiele gery het, maar noudat ek die nuwe produkte in lewende lywe gesien het, is ek bitter opgewonde.